KIRJALLINEN KYSYMYS E-0718/02

esittäjä(t): Erik Meijer (GUE/NGL) komissiolle

(15. maaliskuuta 2002)

Aihe: Microsoft .NET Passport -ohjelman käyttäjiä koskevien tietojen pyytämättä tapahtuva keräys ja toimenpiteet käyttäjien yksityisyyden suojaamiseksi

1. Onko komissio tietoinen Microsoftin ilmaisesta .NET Passport -palvelusta, jolla pyritään siihen, että esimerkiksi sähköpostiohjelma (Hotmail), chat-ohjelma (MSN Messenger), sähköinen kauppa (Expedia. com), huutokauppa (QXL), sähköinen yhteisö (MSN Communities) tai hotelliketju (Hilton. com) voi kerätä jatkuvasti kuluttajien henkilötietoja näiden ollessa verkossa ja tehdessä ostoksia tai kyselyjä tai pelatessa pelejä tai asioidessaan pankin kanssa, minkä seurauksena välitetään tuntemattomille tahoille huomaamattomasti ja salaa suuri määrä etenkin Hotmail-osoitteiden haltijoiden henkilötietoja?

2. Onko komissio myös tietoinen, että jos käyttäjät eivät rekisteröi .NET Passport -palvelua, heiltä estetään yhteys moneen www-palveluun ja rekisteröintiä ei voi peruuttaa ja vain vanhentunut tieto poistetaan ajoittain ja että järjestelmänhaltijaksi tekeytyvät henkilöt tai sanakirja-asiantuntijat voivat usein helposti avata vaadittavat salasanat (jotka voivat sisältää vähimmillään ainoastaan kuusi merkkiä)?

3. Pitääkö komissio hyväksyttävänä, että yliopistojen, kirjastojen tai Internet-kahviloiden yleisten päätteiden käyttäjät, jotka eivät kirjoittaudu oikealla tavalla pois ohjelmasta, voivat välittää luottamuksellisia tietojaan seuraavalle käyttäjälle, ja kun Internetin kautta vuokrataan ohjelmistoja (käyttämällä Microsoftin palvelinta oman kovalevyn sijaan), on pääsy tietoihin mahdollista ainoastaan .NET Passportin kautta ja koska Microsoftilla on käytännössä monopoliasema, voi se laskuttaa piakkoin korkeaa hintaa palvelusta, joka on toistaiseksi ilmainen?

4. Onko lainmukaista, että hallitsevassa asemassa oleva yritys voi rakentaa erittäin laajan henkilötietoja sisältävän tietokannan? Onko. NET Passportista ilmoitettu yksityisyyssuojaan liittyvien lakien toimeenpanosta vastaaville kansallisille viranomaisille? Onko se pakollista jokaisessa jäsenvaltiossa? Onko se pakollista myös silloin, kun tietokanta ei ole EU:n jäsenvaltioiden alueella?

5. Voivatko kansalliset tai eurooppalaiset rikostutkimuksia suorittavat viranomaiset käyttää tietoja ilman asianomaisilta henkilöiltä tai tuomarilta etukäteen saatua lupaa?

6. Onko komission mukaan aihetta antaa uusia määräyksiä, jotta suljetaan pois se mahdollisuus, että asianomaiset käyttävät väärin ja heikentävät voimassa olevia yksityissuojaa koskevia säännöksiä?

Frederik Bolkesteinin komission puolesta antama vastaus

(7. toukokuuta 2002)

1. 3. Komissio on todellakin tietoinen Microsoftin .NET Passport -järjestelmästä ja sen väitetyistä ominaisuuksista ja jakaa joitakin arvoisan parlamentin jäsenen huolenaiheista. Komissio on asettanut tämän asian tarkastelun etusijalle, ja se tutkii yhteistyössä kansallisten tietosuojaviranomaisten kanssa, onko järjestelmä yhteensopiva EU:n tietosuojalainsäädännön kanssa.

4. Unionin alueella toimivan yrityksen on noudatettava yhteisön oikeutta, ja se voi kerätä henkilötietoja sisältävän tietokannan sillä edellytyksellä, että yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annetussa Euroopan parlamentin ja neuvoston direktiivissä 95/46/EY(1) säädettyjä velvoitteita noudatetaan. Näitä ovat muun muassa: tietty laillinen tarkoitus, informointi rekisterinpitäjän henkilöllisyydestä, tietojenkäsittelyn tarkoituksesta ja rekisteröidyn oikeuksista, kuten oikeudesta saada itseään koskevia tietoja. Tapauksissa, joissa tietojenkäsittelyyn tarvitaan suostumus, sen on direktiivin mukaan oltava yksiselitteinen ja rekisteröidyn vapaasta tahdostaan antama. Lisäksi direktiivissä säädetään myös velvollisuudesta ilmoittaa tällaisesta tietojenkäsittelystä kansallisille tietosuojaviranomaisille. Direktiivissä säädetään kuitenkin myös joistakin poikkeuksista ilmoitusvelvollisuuteen. Komissiolla ei tällä hetkellä ole tietoa siitä, onko kyseinen tietojenkäsittelytoimenpide ilmoitettu yhteisössä.

Kysymys siitä, sovelletaanko direktiiviä ja missä määrin tietokantaan (tai direktiivin termiä käyttäen rekisterinpitäjään), joka sijaitsee unionin ulkopuolella, erityisesti silloin kun henkilötietoja kerätään suoraan Internetin kautta, on monimutkainen, ja komissio ja kansalliset tietosuojaviranomaiset tutkivat sitä parhaillaan huolellisesti. Direktiivin 4 artiklan 1 kohdan c alakohdassa säädetään sen soveltamisesta tapauksissa, joissa rekisterinpitäjä käyttää jäsenvaltion alueella sijaitsevia automatisoituja tai muunlaisia välineitä, joten direktiiviä sovelletaan ainakin joissain tapauksissa yhteisön ulkopuolella sijaitseviin rekisterinpitäjiin. Lisäksi sovellettavaksi voivat tulla erityiset kansalliset säännöt, jotka koskevat kolmatta maata, johon rekisterinpitäjä on sijoittautunut, ja ne voidaan panna täytäntöön kyseisellä oikeudenkäyttöalueella. Tähän liittyen todetaan, että Microsoft on ilmoittanut Yhdysvaltojen kauppaministeriölle noudattavansa tietosuojakäytäntöä, joka on Safe Harbor -periaatteiden(2) mukainen.

5. Lainsäädännön mukaan rikostutkijat voivat käyttää kerättyjä tietoja ilman asianomaisten henkilöiden tai tuomioistuinten etukäteissuostumusta sillä edellytyksellä, että asianomaisten henkilöiden oikeutta puolustukseen kunnioitetaan ja että yksityisyyden suojan rajoittaminen on rikostutkinnan vuoksi välttämätöntä. Lisäksi tutkinnan aikana kerättyjä tietoja voidaan käyttää ainoastaan siinä määrin kuin on välttämätöntä kyseisen tavoitteen saavuttamiseksi.

6. Direktiivin 33 artiklan mukaisesti komissio tutkii parhaillaan direktiivin 95/46/EY soveltamista ja odottaa voivansa antaa raportin vuoden loppuun mennessä. Nykyisten sääntöjen kiertämistä tarkastellaan tässä yhteydessä.

(1) EYVL L 281, 23.11.1995.

(2) Katso komission päätös 2000/520/EY, tehty 26 päivänä heinäkuuta 2000, Euroopan parlamentin ja neuvoston direktiivin 95/46/EY mukaisesti yksityisyyden suojaa koskevien safe harbor -periaatteiden antaman suojan riittävyydestä ja niihin liittyvistä Yhdysvaltojen kauppaministeriön julkaisemista tavallisimmista kysymyksistä, EYVL L 215, 25.8.2000.